## dachser_inteligent_logistics

Tlačová správa V Bratislave, 15. 2. 2022

# **DACHSER Slovakia podporuje mladých v čítání kníh**

**Koncom januára DACHSER Slovakia odovzdal 37 kníh v anglickom jazyku študentom prešovského gymnázia v rámci projektu „Dreaming through reading“ (Čítaním k snívaniu). Tematicky tým nadviazal na iniciatívu z novembra minulého roka, kedy v rámci programu „Úspešní doprajú deťom múdrosť“, prispel na nákup tematicky rôznorodých kníh vydavateľstva Portál.**

Spoločnosť DACHSER Slovakia sa zapojila do programu „Dreaming through reading“ (Čítaním k snívaniu), na výzvu učiteľa angličtiny Viktora Verbu zo Spojenej školy bl. biskupa Gojdiča v Prešove, ktorý je autorom projektu. Darovaním 37 kníh v anglickom jazyku spoločnosť pomohla pri budovaní knižnice anglickej literatúry pre účely výučby cudzieho jazyka na gymnáziu.

*„Cieľom projektu je priviesť mladých ľudí a tínedžerov k čítaniu, prispieť k rozvoju ich čitateľskej gramotnosti, samostatnosti či kreatívneho myslenia a čítaním im dovoliť nechať sa inšpirovať vo svete kníh, ktoré mnohých ľudí privádzajú k plneniu svojich životných snov. Nemenej dôležitým aspektom projektu je podpora a rozvoj anglického jazyka a jeho parciálnych zručností, čo sa bude realizovať i ďalšími podpornými aktivitami v súvislosti s čítaním kníh v anglickom jazyku,“* vysvetľuje zámer projektu pán učiteľ Verba.

*„V zozname kníh, ktoré sme zakúpili v kníhkupectve Martinus, sú zastúpené rôzne žánre, nechýba starý dobrý Steinbeck, Saroyan ani osvedčené klasické diela svetovej literatúry. Verím, že vybrané diela budú pre študentov atraktívne a prebudia v nich nadšenie pre literatúru a anglický jazyk,“* uvádza Stanislav Balog, Branch Manager European Logistics Košice v DACHSERi, ktorý knihy odovzdal škole koncom januára.

### **S dôrazom na mladé generácie**

Do podobného projektu s cieľom motivovať deti a mládež k čítaniu kníh, sa DACHSER Slovakia zapojil už aj na jeseň minulého roka. V rámci projektu vydavateľstva Portál „Úspešní doprajú deťom múdrosť“ prispel na nákup detských kníh formou darčekových poukazov. Darčekový poukaz spoločne s poukazmi iných spoločností obdržal každý mladý, neplnoletý návštevník knižného veľtrhu Bibliotéka 2021 priamo pri vstupe.

*„Nové generácie nám vyrastajú s mobilom v ruke a pri počítačových hrách. Deti toľko nejavia záujem o knihy ako predtým, čo je veľká škoda, pretože mnohé z nich sú zdrojom múdrosti, skúseností a inšpirácie. Preto u nás v DACHSERi oceňujeme každú iniciatívu zameranú na podporu čítania u mladých ľudí a radi takéto projekty podporujeme,“* dodáva Stanislav Balog.

**Základné informácie o spoločnosti DACHSER Slovakia a. s.**

História spoločnosti DACHSER sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti DACHSER a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom DACHSER Slovakia a. s. Premenovaním bol zavŕšený integračný proces spoločnosti do celosvetovej siete koncernu DACHSER. V súčasnosti má DACHSER na Slovensku 5 pobočiek, v ktorých pracuje pres 200 zamestnancov.

**Základné informácie o skupine DACHSER**

Rodinná spoločnosť DACHSER so sídlom v nemeckom Kemptene je popredným európskym poskytovateľom logistických služieb. DACHSER poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: DACHSER European Logistics, DACHSER Food Logistics a DACHSER Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje DACHSER inteligentné logistické riešenia po celom svete. V súčasnosti zamestnáva zhruba 30 600 ľudí v 399 pobočkách po celom svete. Za rok 2018 zrealizoval cca 83,7 miliónov zásielok s hmotnosťou 41,3 miliónov ton. Celkový obrat koncernu DACHSER v roku 2018 predstavoval 5,6 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: [anka.palfiova@gmail.com](mailto:anka.palfiova@gmail.com%20)

**DACHSER Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: [martin.stiglinc@dachser.com](mailto:martin.stiglinc@dachser.com)

www.dachser.sk